DA Den Europæiske Unions Tidende C 211/48

Sag anlagt den 12. juli 2007 — Den Tjekkiske Republik mod Kommissionen

(Sag T-248/07)

(2007/C 211/89)

Processprog: tjekkisk

Parter

Sagsøger: Den Tjekkiske Republik (ved T. Boček, som befuldmægtiget)

Sagsøgt: Kommissionen for De Europæiske Fællesskaber

Sagsøgerens påstande

— Den anfægtede kommissionsbeslutning annulleres i sin helhed.

— Subsidiært, annulleres den anfægtede beslutning for så vidt angår Den Tjekkiske Republik.

— Kommissionen tilpligtes at tilbagebetale allerede betalte beløb.

— Kommissionen tilpligtes at betale sagens omkostninger.

Søgsmålsgrunde og væsentligste argumenter

Sagsøgeren har nedlagt påstand om annullation af Kommissionens beslutning K(2007) 1979 endelig udg. af 4. maj 2007 om bestemmelsen af overskudslagrene af andre landbrugsprodukter end sukker og de finansielle følger af afviklingen heraf i forbindelse med Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse (1). Ved denne beslutning fastsatte Kommissionen mængden af kød, frugt og ris, der er i fri omsætning på Republikken Tjekkiets område på tiltrædelsesdagen, og som overstiger de mængder, der må anses for et normalt overført lager pr 1. maj 2004. Samtidig opkrævede Kommissionen 12,287 mio. EUR af sagsøgeren som følge af omkostningerne ved afviklingen af disse mængder.

Sagsøgeren har til støtte for sit søgsmål gjort gældende, at Kommissionen har overskredet sine beføjelser og har tilsidesat kapitel 4, punkt 4, i bilag IV til akten vedrørende tiltrædelsesvilkårene (2), idet Kommissionen i den anfægtede beslutning, som er vedtaget med hjemmel i denne bestemmelse, har fastsat det finansielle beløb, de nye medlemsstater skal betale til Fællesskabets budget for den samlede mængde lagre af landbrugsprodukter.

Derudover har sagsøgeren gjord gældende, at selv om Kommissionen var beføjet til at træffe den anfægtede beslutning på grundlag af kapitel, punkt 4, i bilag IV til akten vedrørende tiltrædelsesvilkårene, har den ved vedtagelsen heraf tilsidesat proportionalitetsprincippet, da denne foranstaltning hverken var nødvendig eller egnet i betragtning af det formål, som er forpligtelsen til at afvikle de omhandlede overskudslagre.

Herefter har sagsøgeren anført, at sagsøgte har tilsidesat kapitel 4, punkt 2, i bilag IV til akten vedrørende tiltrædelsesvilkårene sammenholdt med artikel 10 EF, samt retssikkerhedsprincippet og princippet om beskyttelse af den berettigede forventning, idet Kommissionen ikke har defineret begrebet normalt overført lager og har vedtaget den anfægtede beslutning på uigennemsigtig vis.

Sagsøgeren gør endvidere gældende, at Kommissionen har tilsidesat kapitel 4, punkt 2, i bilag IV til akten vedrørende tiltrædelsesvilkårene, idet den anfægtede beslutning ikke tager hensyn til alle relevante omstændigheder.

Endelig har sagsøgeren anført, at sagsøgte har tilsidesat kapitel 4, punkt 4, i bilag IV til akten vedrørende tiltrædelsesvilkårene, da beslutningen ikke er tilstrækkeligt begrundet.

(1) EUT L 138, s. 14.

(2) Akt vedrørende vilkårene for Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse og tilpasningerne af de traktater, der danner grundlag for Den Europæiske Union (EUT 2003 L 236, s. 33).